বিমান টিকিট তো রয়েইছে। তার সঙ্গে হোটেলে থাকা, খাওয়া, ঘুরে বেড়ানোরও ব্যবস্থা করছে বিমানসংস্থা। এমনই এক নতুন প্যাকেজের কথা জানিয়েছে জেট এয়ারওয়েজ। সংস্থা সূত্রে জানা গিয়েছে, গোয়া, আন্দামান, গ্যাংটক, কেরালা, হিমাচল যেমন রয়েছে তেমনই তালিকায় রয়েছে সিঙ্গাপুর, তাইল্যান্ড, প্যারিসও। যাত্রী টানতে প্রত্যেক সংস্থাই নতুন নতুন অফার নিয়ে আসছে। জেটের এই নতুন অফার অনুযায়ী ২০১৬ সালের ৩১ মার্চ পর্যন্ত এই সুবিধা পাওয়া যাবে। প্যাকেজে ঢুকে গেলে বিমানবন্দরে নেমে হোটেল পর্যন্ত বিনা মূল্যে গাড়ি, হোটেলে থাকার সঙ্গে প্রাতঃরাশ, ঘুরে বেড়ানো সবই থাকছে। এ কারণে, হোটেল ট্রাভেল এজেন্টদের সঙ্গে গাটছড়া বাঁধছে বিমানসংস্থা। জানিয়েছে, এই প্যাকেজে গোয়ায় গিয়ে তিন রাত চার দিন থাকার জন্য এক একজনের খরচ পড়বে প্রায় সাড়ে সতেরো হাজার টাকা। এটাই সবচেয়ে সস্তার প্যাকেজ। সবচেয়ে বেশি খরচ পড়বে প্যারিস যাওয়ার জন্য। যাত্রী প্রতি খরচ হবে প্রায় ১ লক্ষ ২০ হাজার টাকা। সংস্থার তরফে জানানো হয়েছে, এই প্যাকেজ কেবলমাত্র ২০১৫ সালের ২০ ডিসেম্বর থেকে ২০১৬ সালের ১০ জানুয়ারি পর্যন্ত পাওয়া যাবে না। সংস্থার যুক্তি, সেই সময়ে এমনিতেই যাত্রীচাপ বেশি থাকে। তখন প্যাকেজের সুবিধা দেওয়া সম্ভব নয়।